吳傳朋遊絲帖歌
作者：劉子翬
朝代：宋

paragraphs: 園清無瑕二三月，時見遊絲轉空闊。
誰人寫此一段奇，著紙春風吹不脫。
紛紜糾結疑非書，安得龍蛇如許癯。
神縱政喜縈不斷，老眼只愁看若無。
定知苗裔出飛白，古人妙處君潛得。
勿輕漠漠一縷浮，力道可採千鈞石。
睠予弟兄情不忘，軸之遠寄悠然堂。
謝公遺髯凜若活，衛后落鬒摇人光。
翻思長安夜飛蓋，醉哦聲落南山外。
亂離契闊三十秋，筆意與人俱老大。
政成著脚明河津，外家風流今絕倫。
文章固自有機杼，戲事豈足勞心神。